次韵龐茶使郫縣塔
作者：楊天惠
朝代：宋

paragraphs: 平生閱巨麗，茲塔咤何雄。
因地如無地，平空不礙空。
寧從佛土徙，幾歷劫灰窮。
落趾鷄關北，明標玉壘東。
經營本龍象，負輓僦烟虹。
畚築纔驅石，觚稜欻倚風。
妙高分絕域，峻極倒中嵩。
已幻花臺巧，並規鷲嶺嵷。
仰窗平月殿，橫級俯蛟宮。
未覺諸天隔，惟看一氣融。
恒沙寸眸攝，多寡片心通。
澒洞遺凡界，虛疏徹外幪。
身邊揖先聖，眼外洗塵雺。
井直參連壤，秦開漢拓功。
真乘對時出，休運與天崇。
締構雖人力，扶持亦化工。
長生老西崦，諸葛死南隆。
但了薰香灺，姑儲㲲布筒。
狂歌留白日，醉舞屬冥鴻。
莫漫百年事，空成一禿翁。